1 Indulgentia quae fuit anno praeterito concessa his, qui non tenentur singulis annis ad Capitulum venire, ut per litteras liceat excusare, si infirmitate detenti venire non potuerint, in proximis regionibus positis non conceditur nisi transmarinis et his, qui ultra montem Bardonis sunt, et his qui sunt in Hungaria, in Polonia, in Hispania. 2 Qui nimis adolescentes receperunt, ita ut oporteat eos ter in die comedere, sex diebus sint in levi culpa, uno eorum in pane et aqua. 3 Si priores absentibus abbatibus tales receperunt, hanc paenitentiam agant. 4 Nullus abbas vel monachus afferat litteras ad Capitulum de petitionibus quae sunt contra ordinem ; si quis hoc anno attulit, ieiunet una die in pane et aqua. 5 Provideant abbates de quibus datur aliqua sententia, et studiose agant ut habeant illam, quoniam ignorantia non excusat eos. 6 Minuantur conversi quando abbates praeceperint. Qui contempserit, perdat minutionem illam. 7 Abbates qui pullos militarium equorum miserunt ad nundinas, et si venditi fuissent, pretium Capitulo reddere debuissent, eleemosynam quae modo dabitur eis abbatibus distribuant Claraevalli et Morimundo, referant et ipsi pauperibus abbatibus. Officiales qui miserunt sine conscientia abbatis sui, sex diebus sint in levi culpa, uno eorum in pane et aqua, et de cetero caveant, quia si ultra praesumpserint gravius punientur. 8 De gageriis sicut annis praeteritis statutum est, sic teneatur, quod non licet alicui censum, vel terragium, vel aliquem fructum terrae in gageria recipere, quin computetur in sortem, nisi decimas de propriis laboribus et usum nemoris, et usus pascuorum. 9 In confessione ponatur *Confiteor Deo, et Beatae Mariae, et omnibus sanctis*. Et in omnibus solemnitatibus sanctorum infra octavas Assumptionis B. Mariae ad completorium dicatur hymnus de S. Maria, et ad tertiam. Similiter in commemoratione B. Mariae dum sacerdos incipit *Ave* si dies fuerit prosternendi, omnes flectant genua. Si vero festivitas fuerit, super articulos. Similiter in omnibus solemnitatibus B. Mariae post *Magnificat* et *Benedictus* dum incipitur antiphona. 10 Qui duxerunt pueros nimis curiose indutos cum chirothecis, vel cum manicis consutilibus, vel cum cultellis acuminatis, si conscii fuerunt abbates, tribus diebus ieiunent in pane et aqua. Quod si non fuerint conscii abbates, conversi praedictam paenitentiam faciant, et in posterum idem iudicium. 11 Excommunicatio, quae in anno praeterito praecepta fuit die Palmarum facienda, firmiter teneatur. Qui autem omiserit hoc anno, sex diebus sit in levi culpa, uno eorum in pane et aqua. 12 Abbates qui debuerunt venire et remanserunt pro guerris, vel pro debitis, vel quacumque alia causa, et non pro infirmitate, sex diebus sint in levi culpa, et quadraginta diebus extra stallum suum, et sequenti Capitulo se praesentent, exceptis Gualensibus et Hispanis, qui pro irruptione paganorum rationabiliter excusantur. 13 Patres abbates diligentiam adhibeant, et plenam habeant potestatem, ubi enormia sunt debita, suadendi, et cogendi et faciendi, ut vendantur mobilia si aliter fieri non potest, et immobilia, donec debita temperentur, auctoritate sua et totius Ordinis. 14 Venientes ex Hibernia, et redeuntes de curia, si se dicunt esse episcopos, non eis sine certo testimonio credatur. Similiter de monachis vel conversis, qui ignoti sunt, non eis credatur sine litteris commendatitiis. 15 Scimus quia in quibusdam terris concessum est et toleratum ut in grangiis vinum vel siceram habeant, et non potest nunc revocari. In certis autem terris quidam de novo sua praesumptione coeperunt ; propterea sicut sententia data fuit de cervisiis in Anglia, sic irretractabiliter teneatur ; et similiter teneatur in Flandria, et in Francia, et in Normannia, et in Cenomannia. 16 Ad missam quotidianam pro defunctis, si presens defunctus fuerit in ecclesia dicatur pro eo collecta *Omnipotens sempiterne Deus cui nunquam* singularis, post primam collectam. 17 In recipiendis mortuis sententia Usuum teneatur. 18 Pro domino papa et pro aliis multis una missa de Spiritu sancto dicatur ab aliquo sacerdote ; et alia pro defunctis. *Inclina Domine* pro quodam penitente. 19 In festivitate s[an]c[t]i Vincentii due misse canantur et conversi laborent. 20 Pro sagiensi episcopo tres misse dicantur et tricenarium fiat. 21 Pro Cluniacensi ecclesia aliqua fiat oratio. 